VIDEO Dragnea, atac la Ponta și Tudose: ”Atitudine de șobolan, dar nu se dărâmă casa de la doi șobolani”/ Ponta: Jignirile lui Dragnea arată frica de închisoare

Liviu Dragnea i-a atacat miercuri seară pe Victor Ponta și Mihai Tudose, fără a-i numi direct. Într-o intervenție telefonică în direct la Antena 3, Dragnea a spus că ”e vorba de o atitudine de șobolan a doi foști premieri ai partidului. Dar, ca orice șobolan, rod puțin, până la urmă nu se dărâmă casa de la un șobolan sau doi șobolani. Nu vor strânge voturi pentru a trece moțiunea de cenzură”.

Șeful PSD s-a referit la faptul că Victor Ponta rupe tot mai mulți parlamentari PSD și îi transferă la nou său partid, iar Mihai Tudose e unul dintre capii revoltei interne din partid.

Miercuri, Victor Ponta a racolat doi parlamentari PSD – Gabriela Podașcă și Mircea Titus Dobre, după ce marți plecaseră deputații Cătălin Nechifor și Emilia Meiroșu, cea din urmă membru al organizației PSD Brăila, condusă de facto de Mihai Tudose. Tudose l-a pus în dificultate pe Dragnea luni, când s-a împotrivit public unui miting pentru susținerea premierului Viorica Dăncilă.

Atacul furibund al liderului PSD vine pe fondul apropierii moțiunii de cenzură anunțată de PNL. Matematica parlamentară îi este favorabilă coaliției PSD-ALDE, dar o hemoragie susținută de parlamentari PSD spre partidul lui Victor Ponta poate crea probleme la momentul votului.

Liviu Dragnea a mai invocat în intervenția telefonică de la Antena 3 presupusa interferență a ”unor servicii secrete românești” în plângerea penală depusă de Ludovic Orban împotriva premierului Dăncilă și a spus că toți cei care îl atacă ”sunt dispuși să sacrifice inclusiv stabilitatea României ca să nu treacă modificările la legile Justiției și la Codul Penal”.

Vezi declarația lui Liviu Dragnea (minutul 13)

Update. Victor Ponta a reacționat pe Facebook la atacurile liderului PSD și susține că prin aceste atacuri Dragnea arată frică de închisoare: ” Jignirile lui Dragnea mi-au adus aminte de Traian Băsescu-și de faptul că Liviu Dragnea a fost crescut de Traian Băsescu și trimis la PSD că să îl distrugă din interior/ îmi pare rău că s-au adus în conducerea PSD metodele, oamenii și limbajul lui Băsescu-oamenii de bună credință din PSD nu meritau așa ceva / ca și la Băsescu, jignirile lui Dragnea arată un singur lucru : FRICĂ ; frică de oameni și frică de închisoare ! Așa că e semn bun !

Nu știu dacă Dragnea s-a referit în jignirile sale la mine, la Sorin Grindeanu sau la Tudose-sau ( poate la Adrian Năstase )-pe toți este invidios și pe toți ne urăște; pe toți a complotat să ne dea jos pentru că nu suntem nici hoți, nici slugi ale lui / știu sigur că oamenii obișnuiți din PSD și votanții acestui Partid ne respectă și ne primesc mereu cu brațele deschise pe toți, iar pe Dragnea și Dăncilă îi consideră o rușine ! Părerea acestor oameni contează pentru mine și voi continuă să îmi fac datoria față de ei!

Dacă Dragnea m-a dat afară din PSD, atunci îmi voi face această datorie față de oamenii din #ProRomania! Și sunt convins că la un moment dat și PSD va scăpa de Gașca de pedisti de la Teleorman!”

Foto: Inquam Photos / Octav Ganea